Predkladacia správa

Návrh nariadenia vlády Slovenskej republiky o minimálnych požiadavkách na zaistenie bezpečnosti a ochrany zdravia pri práci vo výbušnom prostredí  (ďalej len “návrh nariadenia”) predkladá  Ministerstvo práce, sociálnych vecí a rodiny SR  na základe úlohy č. 3 v mesiaci júl Plánu legislatívnych úloh vlády Slovenskej republiky na rok 2002. Príprava návrhu nariadenia patrí podľa uznesenia vlády Slovenskej republiky č. 1154/2001 k prioritným úlohám.
	Predkladaný návrh nariadenia implementuje smernicu 1999/92/ES Európskeho parlamentu a Rady zo 16. decembra 1999 o minimálnych požiadavkách na zlepšenie bezpečnosti a ochrany zdravia pracovníkov potenciálne ohrozených výbušnou atmosférou. Do návrhu nariadenia sa preberajú aj aktuálne ustanovenia  vyhlášky Slovenského úradu bezpečnosti práce a Slovenského banského úradu č. 19/1987 Zb., ktorou  sa ustanovujú požiadavky na ochranu pred výbuchmi horľavých plynov a pár. V návrhu nariadenia vlády sa navrhuje dňom nadobudnutia účinnosti zrušiť citovanú vyhlášku.
	Návrh nariadenia je vykonávacím predpisom k zákonu Národnej rady Slovenskej republiky  č. 330/1996 Z. z. o bezpečnosti a ochrane zdravia pri práci v znení neskorších predpisov, ktorý rámcovo upravuje bezpečnostné a zdravotné požiadavky pri práci vo výbušnom prostredí. Účelom navrhovanej právnej úpravy  je určenie minimálnych požiadaviek na zaistenie bezpečnosti  a ochrany zdravia pri práci vo výbušnom prostredí, ako aj klasifikácia priestorov výbušného prostredia a označenie miesta vstupu do priestorov s nebezpečenstvom výbuchu výstražnou značkou.
Návrh nariadenia nemá ekonomický a environmentálny vplyv, ani vplyv na zamestnanosť. Má ekonomické dopady na hospodárske subjekty. Predpokladá sa pozitívny dopad na zlepšenie stavu bezpečnosti a ochrany zdravia pri práci vo výbušnom prostredí a následne pozitívny dopad na zníženie počtu pracovných úrazov. 
Návrh nariadenia bol vrátane revízie prekladu smernice 1999/92/ES prekonzultovaný na twinningovom stretnutí v rámci Phare programu za účasti švédskeho experta v 4. týždni roku 2002.
Návrh nariadenia bol zaslaný na pripomienkové konanie všetkým ministerstvám a ostatným ústredným orgánom štátnej správy, Inštitútu pre aproximáciu práva, Konfederácii odborových zväzov Slovenskej republiky, Asociácii zamestnávateľských zväzov a združení Slovenskej republiky a ďalším, spolu 40 pripomienkujúcim miestam.
Do návrhu nariadenia boli zapracované pripomienky vecného charakteru, ktoré neodporovali účelu nariadenia, ako aj pripomienky legislatívneho charakteru. Výsledky pripomienkového konania sú uvedené vo vyhodnotení pripomienkového konania.
Návrh nariadenia prerokovala Rada hospodárskej a sociálnej dohody Slovenskej republiky dňa 31. mája 2002 vzala ho na vedomie a odporučila ministrovi práce, sociálnych vecí a rodiny predložiť ho na rokovanie vlády Slovenskej republiky.
Návrh nariadenia prerokovala Legislatívna rada vlády Slovenskej republiky dňa 4. júna 2002 a odporučila ho ministrovi práce, sociálnych vecí a rodiny po dopracovaní pripomienok predložiť na rokovanie vlády Slovenskej republiky. 
Návrh nariadenia bol upravený v zmysle pripomienok Legislatívnej rady vlády Slovenskej republiky a na jej odporúčanie sa predkladá v novom znení.